AARHUS: Har du en elbil? Så kan du gratis trille ind i Aarhus. Alle andre dieselhakkere og benzinslugere skal betale.

Sådan lyder et politisk forslag fra SF og Alternativet, der vil skabe en såkaldt grøn trængselsring i Aarhus fra 2025.

- Vi bliver nødt til at bruge både pisk og gulerod for at nedbringe forureningen fra transport, siger byrådsmedlem Jan Ravn Christensen fra SF.

Det lyder som ren pisk til bilisterne. Hvor er guleroden?

- Guleroden er, at vi vil bruge provenuet til at forbedre den offentlige trafik, og så vil mange forhåbentligt vælge at bruge den i stedet, siger Jan Ravn Christensen.